[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.5.2006

COM(2006) 196 végleges

A BIZOTTSÁG KÖZLEMÉNYE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

a szolgáltatásnyújtás szabadsága elvének a tagállamokon belüli tengeri fuvarozásra (tengeri kabotázs) történő alkalmazásáról szóló 3577/92/EGK tanácsi rendelet értelmezésére vonatkozó közlemény helyesbítéséről és naprakésszé tételéről

A BIZOTTSÁG KÖZLEMÉNYE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

a szolgáltatásnyújtás szabadsága elvének a tagállamokon belüli tengeri fuvarozásra (tengeri kabotázs) történő alkalmazásáról szóló 3577/92/EGK tanácsi rendelet értelmezésére vonatkozó közlemény helyesbítéséről és naprakésszé tételéről

Az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának címzett, a szolgáltatásnyújtás szabadsága elvének a tagállamokon belüli tengeri fuvarozásra (tengeri kabotázs) történő alkalmazásáról szóló 3577/92/EGK tanácsi rendelet értelmezésére vonatkozó, 2003. december 22-i közleményében[1] a Bizottság a kérdéses rendelet végrehajtásával kapcsolatban több kérdéssel is foglalkozott.

A közösségi jog fejlődésére figyelemmel, továbbá az egyértelműség érdekében a Bizottság úgy véli, szükséges visszatérni két, a fenti közleményben tárgyalt témára.

1. A „kis szigetek” személyforgalma

A közlemény 5.6. szakasza a „kis szigetek”-re irányuló egyszerűsített áru- és személyszállítási eljárásokkal foglalkozik; és „kis sziget” alatt olyan sziget értendő, amelynek éves tengeri személyforgalma (a szigetről el és a szigetre tengeren utazók száma) hozzávetőleg 100 000 fő vagy annál kevesebb.

A Bizottság 2005. november 28-án elfogadta az EK-Szerződés 86. cikke (2) bekezdésének az általános gazdasági érdekű szolgáltatások működtetésével megbízott vállalkozásoknak közszolgáltatással járó ellentételezés formájában megítélt állami támogatásokra történő alkalmazásáról szóló 2005/842/EK határozatot.[2]

A határozat azokat a feltételeket írja elő, amelyek mellett az általános gazdasági érdekű szolgáltatás működtetésével megbízott egyes vállalkozásoknak odaítélt közszolgáltatással járó ellentételezés a közös piaccal összeegyeztethetőnek minősül, illetve mentesül a Szerződés 88. cikkének (3) bekezdésében megállapított bejelentési követelmény alól. A határozat 2. cikke (1) bekezdésének c) pontja az olyan szigetekre történő légi és tengeri közlekedésre alkalmazandó, amelyeken az általános gazdasági érdekű szolgáltatással való megbízást megelőző két pénzügyi évben 300 000 utasnál kisebb volt az átlagos éves forgalom.

A Bizottság úgy véli, hogy az általános gazdasági érdekű szolgáltatás ellentételezése a tengeri közlekedésben, valamint az ilyen szolgáltatások működtetésével megbízandó vállalkozások kiválasztási eljárása között szoros kapcsolat áll fenn, és ezért célszerű, hogy a 2005/842/EK határozat 2. cikke (1) bekezdésének c) pontjában és a kabotázsról szóló közlemény 5.6. szakaszában szereplő utasszám egyezzen.

A fentiekből kifolyólag a Bizottság a személyforgalom tekintetében évente 300 000 fős küszöbértéket szándékozik alkalmazni 100 000 fő helyett a 3577/92/EGK tanácsi rendelet értelmezésére vonatkozó közlemény 5.6. szakaszában.

2. Gibraltári hajók

A 3577/92/EGK tanácsi rendelet értelmezésére vonatkozó közlemény 2.2.2. szakasza a kabotázshoz való hozzáféréssel és a tagállamokban a hajók bejegyzésének feltételeivel foglalkozik. A 2.2.2. szakasz harmadik bekezdése a Gibraltárban bejegyzett hajókról szól. A fenti bekezdés lehetőséget biztosít arra, hogy egy Gibraltárban bejegyzett hajó számára megtagadják a kabotázshoz való hozzáférést, amennyiben megállapítást nyer, hogy az ilyen hajó nem tartozik a Szerződés és az abból fakadó közösségi jog hatálya alá.

Mivel a közösségi tengeri közlekedési jogszabályok teljes mértékben vonatkoznak a Gibraltárban bejegyzett hajókra, a fent említett harmadik bekezdés tartalma nem helytálló, és ezért helyesbítésre szorul.

A Bizottság tehát hangsúlyozza, hogy a Gibraltárban bejegyzett hajók ugyanolyan feltételek mellett jogosultak tengeri kabotázshoz való hozzáférésre, mint a bármelyik tagállamban bejegyzett hajók.

[1] COM(2003) 595.

[2] HL L 312., 2005.11.29., 67. o.